
	1.
	Noteikumu konsolidētā versija
VII. Lietotāja tiesības un pienākumi
	Priekšlikums
Praksē bieži rodas situācijas, kad lietotājs nav informējis tirgotāju par izmaiņām savā tālruņa numurā, e‑pastā vai pasta adresē, kā rezultātā tirgotājs nevar nodrošināt savlaicīgu un precīzu paziņojumu nosūtīšanu. Noteikumu regulējums šobrīd nesatur lietotāja pienākumu aktualizēt kontaktinformāciju, lai gan tā ir būtiska līguma izpildes nodrošināšanai un lietotāja interešu aizsardzībai. Tāpēc ierosinām noteikumu VII. sadaļu papildināt ar jaunu punktu nosakot samērīgu prasību lietotājam informēt tirgotāju par kontaktinformācijas maiņu. Šāds pienākums uzlabos komunikācijas kvalitāti un mazinās pārpratumus saistībā ar paziņojumu saņemšanu.
Piedāvātā redakcija
“Lietotājam ir pienākums informēt elektroenerģijas tirgotāju par izmaiņām lietotāja kontaktinformācijā, tai skaitā tālruņa numurā, elektroniskā pasta adresē un pasta adresē.”
	Jānis Bunkovskis (Latvenergo)

	2.
	Noteikumu konsolidētā versija
132. Sistēmas operatoram pēc tirgotāja pieprasījuma ir jāsniedz informācija par lietotāja elektroenerģijas patēriņa un slodzes profila vēsturi, ja šāda informācija ir sistēmas operatora rīcībā un ja tirgotājs ir saņēmis lietotāja piekrišanu tās saņemšanai.
	Priekšlikums
Noteikumu 132.punkts noteic, ka sistēmas operatoram pēc tirgotāja pieprasījuma ir jāsniedz informācija par lietotāja elektroenerģijas patēriņa un slodzes profila vēsturi, ja šāda informācija ir sistēmas operatora rīcībā un ja tirgotājs ir saņēmis lietotāja piekrišanu tās saņemšanai.
Ņemot vērā, ka tirgotājam sistēmas operatora rīcībā esoša informācija ir nepieciešama, lai pēc potenciālā lietotāja pieprasījuma sagatavotu piedāvājumu vai līgumu, lietotāja piekrišana nav vienīgais tiesiskais pamats datu apmaiņai starp tirgotāju un  sistēmas operatoru. Piemēram, Vispārīgās datu aizsardzības regulas 6.panta 1.punkta b) apakšpunkts nosaka, ka personas datu apstrāde ir likumīga tikai tādā apmērā un tikai tad, ja apstrāde ir vajadzīga līguma, kura līgumslēdzēja puse ir datu subjekts, izpildei vai pasākumu veikšanai pēc datu subjekta pieprasījuma pirms līguma noslēgšanas. Ņemot vērā, ka tirgotājs nevar sagatavot nedz elektroenerģijas tirdzniecības piedāvājumu, nedz elektroenerģijas tirdzniecības līgumu bez datu apmaiņas ar sistēmas operatoru, 132.punkts būtu jāpapildina ar norādi par cita tiesiskā pamata esamību.

Saskaņā ar Vispārīgās datu aizsardzības regulā noteikto piekrišana nebūtu uzskatāma par brīvi izteiktu, ja datu subjektam nav īstas vai brīvas izvēles, jo no šīs piekrišanas ir atkarīga līguma izpilde, tostarp pakalpojuma sniegšana. Šajā konkrētajā gadījumā, ja lietotājs nesniedz piekrišanu sistēmas operatora informācijas saņemšanai, lietotājam tiek liegta pakalpojuma saņemšana kā tāda. Vispārīgās datu aizsardzības regulas 7.panta 4.punktā ir noteikts, ka, novērtējot to, vai piekrišana ir dota brīvi, maksimāli ņem vērā to, vai cita starpā līguma izpilde, tostarp pakalpojuma sniegšana, ir atkarīga no piekrišanas tādai personas datu apstrādei, kura nav nepieciešama minētā līguma izpildei. Papildus ir jāņem vērā arī fakts, ka lietotājam  ir tiesības atsaukt savu piekrišanu jebkurā laikā. Kaut arī piekrišanas atsaukums neietekmē apstrādes likumību, kas pamatojas uz piekrišanu pirms atsaukuma, var rasties situācija, kas liegtu tirgotājam tiesiski nodrošināt lietotājam elektroenerģijas tirdzniecību.
Piedāvātā redakcija
132. Sistēmas operatoram pēc tirgotāja pieprasījuma ir jāsniedz informācija par lietotāja elektroenerģijas patēriņa un slodzes profila vēsturi, ja šāda informācija ir sistēmas operatora rīcībā un ja tirgotājs ir saņēmis lietotāja piekrišanu vai pastāv cits tiesiskais pamats tās saņemšanai.
	Jānis Bunkovskis (Latvenergo)



